Forstyrret spisning, også kaldet madstress, dækker over en optagethed af mad, krop og vægt. Det kan for eksempel være spisning, der er styret af regler for hvornår og hvor meget der må spises, eller for eksempel følelsesmæssig spisning, hvor overspisning og underspisning ofte ses. Forstyrret spisning kendetegnes ved at tanker og følelser omkring mad, krop og vægt styrer ens hverdag i en grad, hvor det påvirker ens generelle livskvalitet. Hvis du kæmper med forstyrret spisning, vil du måske opleve, at tankerne om mad fylder meget i dit hoved, og at du har perioder, hvor du svinger mellem at være i ekstrem kontrol i din spisning og træning, og perioder hvor du føler du mister alt kontrol og måske oplever overspisninger, dårlig samvittighed og skam.